**PROPOZICIJE NATJECANJA I PRAVILA IGRE**

**«PETICA» ZIMSKO DVORANSKO PRVENSTVO MUK-a U MALOM NOGOMETU**

**KATEGORIJE U-13 i U-15; sezona 2022./'23.**

**Članak 1.**

## UVODNE ODREDBE

Organizator natjecanja je Nogometni savez Županije Bjelovarsko-Bilogorske koju predstavlja Povjerenik za natjecanje MUK-a, Instruktor NSBBŽ; Komisija za natjecanje NSBBŽ, delegirani suci i delegati.

**Članak 2.**

## MJESTO ODRŽAVANJA

Natjecanje se održava u dvoranama gradova Bjelovarsko-Bilogorske županije, eventualno i van županije i traje više dana. Završnica svih liga igra se isključivo na prostoru Bjelovarsko-bilogorske županije.

**Članak 3.**

## AKREDITIRANJE UČESNIKA

Klubovi najkasnije **15 minuta prije početka prve utakmice u natjecanju** moraju predati popis igrača koji sadrži sljedeće podatke:

* Broj dresa pod kojim će igrač nastupati
* Ime i prezime igrača
* Mjesec / godina rođenja igrača
* Broj sportske iskaznice
* Boju dresa u kojoj će igrači nastupati
* Ime i prezime kapetana momčadi
* Ime i prezime trenera
* Ime i prezime službenog predstavnika

**Obrazac mora biti pisan na računalu te ovjeren od strane kluba! Brojevi pod kojim će igrači nastupati tijekom dana odigravanja mogu biti upisani rukom prije početka prve utakmice!**

**Članak 4.**

## PRAVO NASTUPA

U Ligi mogu nastupiti igrači koji zadovoljavaju slijedeće kriterije:

* **Za Ligu U-13: igrači rođeni 2010. godine i mlađi**
* **Za Ligu U-15: igrači rođeni 2008. godine i mlađi**
* **Igrač može nastupati samo za jednu ekipu, i to isključivo za klub gdje je registriran.**

Za jednu ekipu može biti **prijavljeno do 14 igrača**, od kojih jedan obavezno mora biti vratar. Najmanji broj prijavljenih igrača je 7. U zapisnik može biti upisan službeni predstavnik, trener, pomoćni trener i liječnik (ako posjeduje liječničku licencu), i oni se smatraju dijelom ekipe. U slučaju da osobe koje nisu navedene u zapisnik utakmice po zahtjevu zapisničara i suca ne napuste teren za igru ili klupu za rezervne igrače u roku od 5 minuta, ekipa gubi utakmicu sa 3:0 p.f.

Službeni predstavnik ekipe mora biti u mogućnosti po zahtjevu organizatora u roku 15 minuta po odigranoj utakmici, predočiti identifikacijski dokument za traženog igrača.

**Članak 5.**

## SUSTAV NATJECANJA – U-13

**1. krug** - liga se igra po jednokružnom bod sustavu u četiri (4) skupine (A, B, C i D)

**2. krug «Završnica»** - nakon odigranih svih utakmica po skupinama, prvoplasirane i drugoplasirane ekipe iz svake skupine ulaze u završnicu, gdje se igra sustavom na ispadanje do konačnog pobjednika.

U ¼-finalu igraju: **I**: 1A-2D; **II**: 1B-2C; **III**: 1C-2B; **IV**: 1D-2A.

U ½-finalu igraju pobjednik utakmice **I** protiv pobjednika utakmice **III,** te pobjednik utakmice **II** sa pobjednikom utakmice **IV**.

Poraženi iz ½-finala igraju utakmicu za 3.mjesto, a pobjednici iz ½-finala igraju u FINALU.

## SUSTAV NATJECANJA – U-15

**1. krug** - liga se igra po jednokružnom bod sustavu u četiri (4) skupine (A, B, C i D)

**2. krug «Završnica»** - nakon odigranih svih utakmica po skupinama, prvoplasirane i drugoplasirane momčadi iz svake skupine ulaze u završnicu, gdje se igra sustavom na ispadanje do konačnog pobjednika.

U ¼-finalu igraju: **I**: 1A-2D; **II**: 1B-2C; **III**: 1C-2B; **IV**: 1D-2A.

U ½-finalu igraju pobjednik utakmice **I** protiv pobjednika utakmice **III,** te pobjednik utakmice **II** sa pobjednikom utakmice **IV**.

Poraženi iz ½-finala igraju utakmicu za 3.mjesto, a pobjednici iz ½-finala igraju u FINALU.

**Članak 6.**

## BROJ IGRAČA I ZAMJENE

Zamjene su leteće i obavljaju se na uzdužnoj crti igrališta. U igru mogu ulaziti i iz nje izlaziti svi igrači prijavljeni u zapisnik, uz uvjet da u igri ne bude niti u jednom trenutku više od 5 igrača i jednog vratara, niti manje od 3 igrača i jednog vratara. Ako bilo koja momčad ostane za vrijeme igre iz bilo kojeg razloga **sa manje od 4 igrača (3+1)**, utakmica se **trajno prekida.** O ishodu tako prekinute utakmice odlučuje Povjerenik za natjecanje MUK-a.

**Članak 7.**

## OPREMA IGRAČA

Igrači ne smiju nositi opremu ili što drugo opasno za njega samoga ili drugog igrača, uključujući bilo koju vrstu nakita.

Majice ili dresovi **na poleđini biti označeni brojevima** pod kojim se igrač prijavljuje u zapisnik i nastupa tijekom odigravanja utakmice. Vratar može nositi donji dio trenirke te boju majice koja ga jasno razlikuje od ostalih igrača.

Za slučaj da dvije ekipe imaju identične ili veoma slične dresove **Organizator domaćinstva** osigurava markirne majice, a nositi će ih ekipa koja je u rasporedu navedena kao ''gost''.

**Članak 8.**

## DIMENZIJE IGRALIŠTA I SPRAVA

Teren za igru mora imati oblik pravokutnika, dimenzija cca. 40x20 metara. Teren za igru obilježen je crtama širine 8 cm, a na terenu za igru su označeni : **središnja crta** koja dijeli teren za igru na dva dijela, **kazneni prostor** ( 6 metara ), **točka za izvođenje kaznenog udarca** na udaljenosti 7 metara od središta vrata **kutni luk**  polumjera 25 centimetara, **područja zamjene** smještena izravno ispred klupa za rezervne igrače i duljine su 5 metara. **Vrata** trebaju biti postavljena na sredini svake poprečne crte sa razmakom između stupova vrata 3 metra a udaljenost donjeg ruba grede do tla iznosi 2 metra, a na njima mora biti mreža. Lopta za igru mora biti okrugla, **veličine br. 4** (za futsal). Organizator domaćinstva je dužan osigurati dovoljan broj ispravnih lopti.

**Članak 9.**

## TRAJANJE UTAKMICA

Utakmice po skupinama **U13**, po jednokružnom bod sustavu i završnice do finala igraju se

**1 x15minuta**, dok se utakmica finala igra **2 x 10 minuta** sa 2 minute pauze između poluvremena.

Utakmice po skupinama **U15**, po jednokružnom bod sustavu i završnice do finala igraju **se 2 x 10** minuta s 2 minute pauze između poluvremena, dok se utakmica finala igra **2 x 12 minuta** sa 2 minute pauze između poluvremena.

Vrijeme trajanja utakmice produžit će se samo da bi se omogućilo izvođenje kaznenog udarca.

**Članak 10.**

## POČETAK I NASTAVAK IGRE

Prije početka igre obavlja se izbor strana. Ekipa koja dobije ždrijeb (bacanje novčića) ima mogućnost izbora strane, a druga izvodi početni udarac.

Kod **početnog udarca** svi igrači moraju biti na svojoj polovini, a igrači ekipe koja nema početni udarac udaljeni najmanje 3 metra od lopte. Kod svih ostalih nastavaka igre (slobodni udarci, ubacivanje, udarac iz kuta) protivni igrači se moraju udaljiti najmanje 5 metara od lopte i to bez upozorenja suca. Vrijeme predviđeno za uvođenje lopte u igru kod svih nastavaka je 4 sekunde. Ukoliko igrač ne izvede udarac u roku 4 sekunde dosuđuje se neizravni slobodni udarac za protivnu momčad.

Iz početnog udarca može se izravno postići pogodak u vrata protivne ekipe.

**Članak 11.**

## PRAVILA IGRE

**1. POSTIZANJE ZGODITKA**

Zgoditak je postignut kada je **cijela lopta** između stupova vrata i ispod grede, pod uvjetom da nije ubačena rukom momčadi koja napada, uključujući vratara. Momčad koja postigne veći broj zgoditaka tijekom utakmice je pobjednik. Ako obje momčadi postignu jednak broj zgoditaka ili nije postignut niti jedan zgoditak utakmica se završava neodlučno. Tada se pristupa dodatnom određivanju pobjednika na način opisan u Članku 12.

Kada je lopta u igri, **vratar može postići zgoditak i to samo nogom**, pod uvjetom da je lopta dotaknula podlogu prije nego je udarena (drop-kick).

**2. PREKRŠAJI I NESPORTSKA PONAŠANJA**

Prekršaji i nesportska ponašanja kažnjavaju se **izravnim** (direktnim) i **neizravnim** (indirektnim) slobodnim udarcima. Izvode se sa mjesta gdje je prekršaj počinjen, a protivni igrači moraju biti udaljeni najmanje 5 metara od lopte.

Ako igrač učini prekršaj za koji se dosuđuje izravni slobodni udarac u vlastitom kaznenom prostoru (šestercu),dok je lopta u igri, dosuđuje se **kazneni udarac**.

**Uklizavanje igrača :**

- na loptu, izvan igraćeg prostora (80 cm) – **dozvoljeno**

- na loptu ili igrača u igraćem prostoru – **izravni slobodni udarac**

**3. KAZNENI UDARAC**

Kazneni se udarac dosuđuje protiv ekipe koja unutar vlastitog kaznenog prostora počini neki od prekršaja za koje se dosuđuje izravni slobodni udarac, a dok je lopta u igri.

Kod izvođenja kaznenog udarca lopta se postavlja na oznaku za izvođenje **kaznenog udarca ,7 metara**, vratar mora stajati na svojoj poprečnoj crti, licem okrenut igraču koji izvodi udarac, a ostali igrači nalaze se : unutar terena za igru, izvan kaznenog prostora, iza lopte i udaljeni najmanje 5 metara od točke za izvođenje kaznenog udarca.

Igrač koji u roku 4 sekunde ne izvede kazneni udarac biti će upozoren, a u ponovljenom slučaju i kažnjen žutim kartonom (isključenje na 2 minute).

**4. UBACIVANJE NOGOM (OUT)**

Ubacivanje nogom način je ponovnog nastavka igre koji se dosuđuje kada cijela lopta prijeđe uzdužnu crtu, bilo po tlu ili zrakom ili udari u strop, sa mjesta gdje je prešla uzdužnu crtu za protivnu ekipu.

Kod izvođenja ubacivanja **lopta mora mirovati na crti ili van linije** (max. 50 cm) i nogom se ubacuje u igru u bilo kojem smjeru, a protivni igrači moraju biti udaljeni najmanje 5 metara od mjesta na kojem se izvodi ubacivanje.Igrač koji izvodi ubacivanje to **mora učiniti u roku od 4 sekunde** od trenutka kada je lopta u njegovom posjedu, u protivnom se dosuđuje neizravni slobodni udarac za protivnu ekipu.

Izravno iz ubacivanja nogom ne može se postići zgoditak.

**5. UDARAC IZ KUTA**

Udarac iz kuta dosuđuje se kada cijela lopta prijeđe poprečnu crtu bilo po tlu ili zrakom, a posljednje je dotakla igrača koji se brani, a zgoditak nije postignut.

Kod izvođenja udaraca iz kuta lopta se postavlja unutar kutnog luka, a protivni igrači moraju biti udaljeni najmanje 5 metara od lopte.

Ako igrač koji izvodi udarac iz kuta to ne učini **u roku 4 sekunde** od kada je u posjedu lopte, dosuđuje se neizravni slobodni udarac za protivnu momčad.

**Pogodak se može postići izravno iz udarca iz kuta**, ali samo protivničkoj ekipi.

**6. IGRA VRATARA**

Vratar ubacuje loptu u igru **isključivo rukom** sa bilo kojeg mjesta unutar kaznenog prostora, a lopta je u igri kada napusti granice kaznenog prostora.

Zgoditak se **ne može** postići izravno iz vratarevog ubacivanja lopte u igru.

Vratar mora u roku **4 sekunde** ubaciti loptu u igru, a ako to ne učini biti će kažnjen neizravnim slobodnim udarcem, **koji se izvodi sa crte kaznenog prostora (6 metara).**

Vrataru se lopta može vratiti nogom direktno iz ubacivanja i slobodnih udaraca, ali je on **ne smije igrati rukom**, već samo nogom. Izuzetak je, ako je vraćena od suigrača glavom, prsima ili natkoljenicom, odnosno ako je lopta došla do vratara od strane suigrača ne namjerno, tada je vratar može igrati i rukom.

Vratar **ne smije** ubaciti loptu u igru preko središnje linije terena za igru ako prethodno nije dotakla teren ili nekog od igrača.

Ako se vratar ogriješi o bilo koju od ovih odredbi, protiv njegove ekipe dosuđuje se neizravni slobodni udarac sa mjesta gdje je učinjena prekršajna radnja, **odnosno sa crte 6 metara ako je prekršaj učinjen u kaznenom prostoru.**

U slučaju da ekipa mijenja vratara sa igračem, taj igrač mora imati boju dresa različitu od svih sudionika. Vrataru je **dozvoljen klizeći start** u vlastitom kaznenom prostoru, pod uvjetom da je cilj lopta.

# Članak 12

## ODREĐIVANJE POBJEDNIKA

Ekipa za pobjedu bilježi **tri boda**, a za poraz **nula bodova**. U koliko utakmica završi neodlučenim rezultatom, svakoj ekipi se piše **jedan bod**.

Plasman ekipe na tablici određuje se na osnovu:

1. Broja osvojenih bodova
2. Rezultata međusobnog susreta
3. Pozitivne gol razlike
4. Više postignutih pogodaka
5. Ždrijeba

U **kup sustavu** u slučaju neriješenog rezultata **izvode se 3 kaznena udarca**. Ako ni tada nije dobiven pobjednik jedan ili više igrača iz momčadi izvode po jedan kazneni udarac do konačne pobjede.

**Članak 13.**

## SUDAC

Utakmice mogu suditi samo suci delegirani od Organizatora, a koji su verificirani od strane **stručne komisije zbora sudaca.** Za svaku utakmicu Organizator određuje minimalno jednog suca.

**Članak 14.**

## MJERITELJ VREMENA I ZAPISNIČAR

Oni se nalaze van terena za igru, smješteni za zapisničkim stolom na središnjoj crti, sa iste strane gdje se nalaze područja zamjene. Svaki klub koji sudjeluje u natjecanju će imati obavezu vođenja zapisničkog stola određeni broj utakmica, koje će biti točno određene, i dostavljene klubovima uz raspored odigravanja utakmica u natjecanju.

**Zapisničar :**

* upisuje brojeve igrača koji su postigli pogodak
* bilježi imena i brojeve opomenutih ili isključenih igrača, te bilježi sve podatke važne za utakmicu (kretanje rezultata, krajnji i rezultat poluvremena, i sl.).

**Mjeritelj vremena:**

* pokreće i zaustavlja sat prema uputama glavnog suca.

**Članak 15.**

## KAZNE

Igrači mogu biti kažnjeni na terenu i izvan terena za vrijeme trajanja natjecanja.

Kazne izriče Disciplinski sudac NSBBŽ, a disciplinske mjere za vrijeme, neposredno prije i nakon utakmice sudac, a mogu biti: **isključenje na dvije minute** (žuti karton), **drugi puta dvije minute** (drugi žuti) **bez prava povratka istog igrača u igru** i **isključenje na pet minuta** (crveni karton) **bez prava povratka istog igrača u igru.**

Igrač koji tijekom natjecanja dobije crveni karton ne može nastupiti na slijedećoj utakmici.

Ako sa klupe za rezervne igrače, za vrijeme trajanja utakmice **bude isključen** rezervni igrač ili **odstranjena** službena osoba, **na dvije minute** biti će udaljen iz igre jedan igrač koji se u tom trenutku nalazi na terenu za igru, a određuje ga kapetan ekipe. Isti ili drugi igrač može se vratiti u igru po isteku dvije ili pet minuta.

Trener i ostale službene osobe podliježu disciplinskim mjerama kao i igrači.

Disciplinski sudac NS BBŽ može kaznu za dobiveni crveni karton uvećati.

Ekipa može biti kažnjena isključenjem sa prvenstva u nekim krajnje ekstremnim situacijama ili u slučaju uvrštavanja u ekipu igrača koji ne zadovoljavaju uvijete zahtijevane ovim propozicijama (''švercanje'' igrača).

**Članak 16.**

## REGISTRACIJA UTAKMICA

Organizator natjecanja utakmice, temeljem Zapisnika o utakmici, registrira u roku od 24 sata nakon završetka utakmice, a Zapisnik o utakmici potvrđuju službeni predstavnici ekipa, sudac i zapisničar. Ukoliko je podnesena žalba na neku utakmicu, organizator natjecanja mora u roku od 48 sati nakon što je zaprimio žalbu, donijeti odluku o registraciji utakmice, ukoliko je žalba podnesena na vrijeme i pravilno taksirana.

**Članak 17.**

## ŽALBE

Žalbe na odluku suca nema.

Žalba se može podnijeti samo na osnovu Članaka 4. 6. i 15. Žalbu podnosi isključivo službeni predstavnik ekipe ili trener uz pisano obrazloženje u roku 48 sati po završetku utakmice (subota, nedjelja, neradni blagdani i praznici se ne računaju). Prilikom podnošenja žalbe potrebno je uplatiti taksu od 200,00 kuna na žiro račun NS BBŽ, koja se u slučaju povoljnog rješenja za žalitelja istome u cijelosti vraća.

Podnijete žalbe rješava Povjerenik za natjecanje MUK-a NSBBŽ. Disciplinski prekršaji su u nadležnosti Disciplinskog suca NSBBŽ i Disciplinske komisije NSBBŽ. Njihove odluke su konačne. Na eventualno prihvaćanje žalbe nije moguća žalba druge strane.

**Članak 18.**

## NAGRADE I PRIZNANJA

**Organizator utvrđuje slijedeće nagrade za kategorije U-13 i U-15:**

1. Pehar za 1. mjesto u trajno vlasništvo, 15 zlatnih medalja
2. Pehar za 2. mjesto u trajno vlasništvo, 15 srebrnih medalja
3. Pehar za 3. mjesto u trajno vlasništvo, 15 brončanih medalja
4. Pehar za 4. mjesto u trajno vlasništvo

**Članak 19.**

## OSTALE ODREDBE

Sve troškove putovanja, te svih vrsta osiguranja za svakog učesnika natjecanja snosi klub.

**Strogo se zabranjuje unošenje staklene ambalaže na klupu za rezervne igrače.**

**Ekipa i vodstvo u svlačionicu ulaze na poseban ulaz i to najranije 15 minuta prije svoje utakmice. Ekipa se zagrijavaju u hodniku ispred svlačionica, a u dvoranu ulaze po završetku prethodne utakmice.**

**Zabranjeno je nošenje nečiste obuće.**

Klub Organizator domaćinstva i osoblje u dvorani  **ne odgovaraju za izgubljene i ukradene stvari.** Molimo Vas da svlačionice obavezno zaključavate i da u njima ne ostavljate vrijednosti.

Sve odluke Organizatora u svezi s ovim Propozicijama te Pravilima igre, prijavom za natjecanje smatraju se prihvaćenima, a isključivo pravo tumačenja ovih Propozicija zadržava Organizator.

Organizator NSBBŽ

Povjerenik MUK-a